CELEX: 62013CN0243
Language: mt
Date: 2013-04-30 00:00:00
Title: Kawża C-243/13: Rikors ippreżentat fit- 30 ta’ April 2013 — Il-Kummissjoni Ewropea vs Ir-Renju tal-Isvezja

29.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 189/12
            
         Rikors ippreżentat fit-30 ta’ April 2013 — Il-Kummissjoni Ewropea vs Ir-Renju tal-Isvezja
   (Kawża C-243/13)
   2013/C 189/23
   Lingwa tal-kawża: l-Isvediż
   
      Partijiet
   
   
      Rikorrenti: Il-Kummissjoni Ewropea (rappreżentanti: J. Enegren u S. Petrova)
   
      Konvenut: Ir-Renju tal-Isvezja
   
      Talbiet tar-rikorrenti
   
   
               —
            
            
               tikkonstata li l-Isvezja naqset milli twettaq l-obbligi tagħha taħt l-Artikolu 260(1) TFUE meta ma adottatx il-miżuri neċessarji sabiex teżegwixxi s-sentenza tal-Qorti tal-Ġustizzja fil-Kawża C-607/10;
            
         
               —
            
            
               tikkundanna lill-Isvezja sabiex tħallas lill-Kummissjoni, fil-kont “riżorsi proprji tal-Unjoni Ewropea”, pagamenti ta’ penalità ta’ EUR 14 912 għal kull jum li fih hija ma tkunx adottat il-miżuri neċessarji sabiex teżegwixxi s-sentenza tal-Qorti tal-Ġustizzja fil-Kawża C-607/10, mill-jum meta l-Qorti tal-Ġustizzja tieħu deċiżjoni fil-każ ineżami sal-jum meta tiġi eżegwita s-sentenza mogħtija fil-Kawża C-607/10;
            
         
               —
            
            
               tikkundanna lill-Isvezja sabiex tħallas lill-Kummissjoni, fl-istess kont, somma f’daqqa ta’ EUR 4 893 għal kull jum li fih hija ma tkunx ħadet il-miżuri neċessarji sabiex teżegwixxi s-sentenza tal-Qorti tal-Ġustizzja fil-Kawża C-607/10, mill-jum meta ngħatat l-imsemmija sentenza u sal-jum meta l-Qorti tal-Ġustizzja tieħu deċiżjoni fil-każ ineżami, jew sal-jum meta l-Isvezja tadotta l-miżuri neċessarji sabiex teżegwixxi s-sentenza mogħtija fil-Kawża C-607/10 jekk din id-data tiġi qabel;
            
         
               —
            
            
               tikkundanna lill-Isvezja għall-ispejjeż.
            
         
      Motivi u argumenti prinċipali
   
   Fis-sentenza tagħha tad-29 ta’ Marzu 2012, Il-Kummissjoni Ewropea vs Ir-Renju tal-Isvezja (C-607/10), il-Qorti tal-Ġustizzja kkonstatat dan li ġej: “1) Billi ma adottax il-miżuri neċessarji sabiex l-awtoritajiet kompetenti jiżguraw, permezz ta’ permessi mogħtija skont l-Artikoli 6 u 8 tad-Direttiva 2008/1/KE tal-Parlament Ewropew u tal-Kunsill, tal-15 ta’ Jannar 2008, dwar il-prevenzjoni u l-kontroll integrati tat-tniġġiż (verżjoni kkodifikata), jew, b’mod xieraq, permezz tal-eżami mill-ġdid tal-kundizzjonijiet u, jekk ikun il-każ, l-aġġornament tagħhom, li l-installazzjonijiet kollha eżistenti joperaw skont ir-rekwiżiti previsti fl-Artikoli 3, 7, 9, 10, 13, 14(a) u (b), u 15(2) ta’ din id-direttiva, ir-Renju tal-Isvezja naqas milli jwettaq l-obbligi tiegħu taħt l-Artikolu 5(1) ta’ din id-direttiva”.
   Ir-Renju tal-Isvezja għadu ma adottax il-miżuri sabiex teżegwixxi s-sentenza tal-Qorti tal-Ġustizzja fil-Kawża C-607/10. Konsegwentement, il-Kummissjoni ppreżentat rikors taħt l-Artikolu 260(2) tat-Trattat dwar il-Funzjonament tal-Unjoni Ewropea billi kkonkludiet li r-Renju tal-Isvezja għandu jiġi kkundannat għal sanzjonijiet pekunjarji.